Նաոմիտի Ուեդա

**Նաոմիտի Ուեդա** (ճապ. 植田 直通; ), ճապոնացի ֆուտբոլիստ, «Կասիմա Անտլերս» ակումբի խաղացող։ Խաղում է կենտրոնական պաշտպանի դիրքում։ Հանդես է եկել Ճապոնիայի պատանեկան և երիտասարդական տարբեր հավաքականներում, 2016 թվականին դարձել է Ասիայի երիտասարդական թիմերի առաջնության հաղթող, 2016 թվականի ամառային Օլիմպիական խաղերի և 2018 թվականի աշխարհի առաջնության մասնակից։ Ճապոնիայի ազգային հավաքականի խաղացող։

## Վաղ տարիներ
Սովորելով տարրական դպրոցում՝ Ուեդան գրանցվել է թեկվոնդոյի և զգալի հաջողություններ գրանցել այդ մարզաձևում: Ավագ դպրոցում սովորելու ընթացքում նա դարձել է Ճապոնիայի պատանիների չեմպիոն և մասնակցել միջազգային մրցումների։ Երրորդ դասարանում Նաոմիտին ընկերոջ հրավերով գրանցվել է նաև ֆուտբոլի, որտեղ նույնպես հաջողել է։ Ավագ դպրոցում Ուեդան ընտրություն է կատարել հօգուտ ֆուտբոլի և ընդունվել Օցուի ավագ դպրոց, որը հայտնի է իր ուժեղ ֆուտբոլային ծրագրով։ Ուսման երրորդ տարում նա դարձել է դպրոցական ֆուտբոլային թիմի ավագ, այդ կարգավիճակով 2012 թվականին դուրս է եկել  «Վ-Վարեն Նագասակի» պրոֆեսիոնալ ակումբի հետ կայսեր գավաթի առաջին շրջանի խաղին, ինչպես նաև դպրոցական թիմերի միջև 91-րդ ազգային առաջնության խաղերին։ Դպրոցական տարիներին Ուեդան ստացել է «Կոկորդիլոս» մականունը, Նաոմիտիի խոսքով՝ դա կապված է մրցակցի հարձակվողների դեմ նրա խաղաոճի հետ, որը հիշեցնում է կոկորդիլոսի գիշատիչ սովորությունները, որը բռնում է զոհին և քաշում նրան դեպի հատակը։

## Ակումբային կարիերա
Դեռ ավագ դպրոցում սովորելու տարիներին Ուեդան հրավերներ էր ստանում մի քանի պրոֆեսիոնալ ֆուտբոլային ակումբներից, որոնց թվում էին «Ուրավա Ռեդսը», «Յոկոհամա Ֆ. Մարինոսը», «Կավասակի Ֆրոնտալեն», «Տոկիոն» և «Նագոյա Գրամպուսը»։ Նաոմիտին ընտրություն է կատարել «Կասիմա Անտլերս» ակումբի օգտին, որին միացել է 2013 թվականի հունվարին դպրոցական թիմակից Յուտա Տոյեկավայի հետ։

2013 թվականի մրցաշրջանում Ուեդան պահեստային էր «Կասիմա Անտլերսում»՝ ոչ մի անգամ չխաղալով Ջեյ Լիգայում, բայց երբեմն խաղային պրակտիկա էր ստանում գավաթային խաղերում՝ ընդհանուր առմամբ մասնակցելով երեք խաղի։ Նրա պրոֆեսիոնալ դեբյուտը կայացել է 2013 թվականի մարտի 23-ին Ջեյ Լիգայի գավաթի «Տոկիոյի» դեմ խաղում։ 2014 թվականի մարտի 1-ին Ուեդան իր նորամուտը նշել է Ջեյ լիգայում՝ փոխարինման դուրս գալով «Վանֆոր Կոֆու»-ի հետ խաղում։ 2014 թվականի մրցաշրջանի սկզբում նա մնացել է պահեստայինների նստարանին, սակայն առաջնության ութ տուրից հետո գլխավոր մարզիչ Տոնինյո Սերեզոն Նաոմիտիին վստահել է տեղը հիմնական կազմում: Ընդհանուր առմամբ Ուեդան 20 հանդիպում է անցկացրել Ճապոնիայի առաջնությունում, ևս երկու հանդիպում անցկացրել է լիգայի երիտասարդ խաղացողների հավաքականում, որը հանդես է եկել երրորդ դիվիզիոնում:

2015 թվականի մրցաշրջանում Ուեդան սկսել է ավելի հազվադեպ հայտնվել հիմնական կազմում՝ հարավկորեացի պաշտպան Հվան Սոկ Հոյի թիմի կազմում ընդգրկվելու պատճառով։ Այնուամենայնիվ, այդ մրցաշրջանում նա իր նորամուտը նշել է AFC Չեմպիոնների լիգայում՝ իր առաջին հանդիպումը անցկացնելով փետրվարի 25-ին ավստրալիական «Վեսթերն Սիդնեյ Ուոնդերերս» ակումբի դեմ։ Ապրիլի 16-ին Նաոմիտին իր առաջին գոլն է խփել «Կասիմա Անտլերսի» կազմում՝ աչքի ընկնելով Ջեյ լիգայի «Կասիվա Ռեյսոլի» հետ խաղում։ Ընդամենը մեկ մրցաշրջանում նա 12 հանդիպում է անցկացրել Ճապոնիայի առաջնությունում, աչքի է ընկել մեկ գոլով, ինչպես նաև կրկին երկու հանդիպում է անցկացրել երրորդ լիգայի երիտասարդ ֆուտբոլիստների հավաքականում: Մրցաշրջանի ավարտից հետո Ուեդայով հետաքրքրվում էին «Սագան Տոսուն» և «Վիսել Կոբեն», սակայն նա նախընտրեց մնալ «Կասիմա Անտլերսում»։

2016 թվականի մրցաշրջանում Ուեդան հաղթել է Հվանգին և Գեն Շոջիի հետ կազմել «Կասիմա Անտլերսի» կենտրոնական պաշտպանների հիմնական զույգը։ Ուեդայի թիմի հետ 2016 թվականին դարձել է Ճապոնիայի չեմպիոն և կայսեր գավաթակիր, ինչպես նաև հանդես է եկել աշխարհի ակումբային առաջնությունում: Նա մասնակցել է նաև եզրափակիչ խաղին, որում ճապոնական ակումբը պարտվել է Մադրիդի «Ռեալին»։ Չնայած այդ խաղում 2:4 հաշվով կրած պարտությանը, ճապոնական և համաշխարհային մի շարք պարբերականներ բարձր են գնահատել Ուեդայի և Շոջիի խաղը պաշտպանությունում։

2017 թվականի փետրվարի 18-ին Ուեդան մեկնարկային կազմ էր դուրս եկել «Ուրավա Ռեդ Դայմոնդսի» դեմ Ճապոնիայի սուպերգավաթի խաղին, որում իր ակումբը հաղթել էր 3:2 հաշվով։ Մարտին Նաոմիտին ԱՖԿ Չեմպիոնների լիգայում հաջող ելույթների համար Toyota ընկերությունից ստացել էր Ասիայի ամսվա լավագույն երիտասարդ խաղացողի մրցանակը։

2017 թվականի դեկտեմբերին գերմանական մամուլում տեղեկություն հայտնվեց Երկրորդ Բունդեսլիգայի «Ունիոն Բեռլին» ակումբի ղեկավարության՝ ձմեռային տրանսֆերային պատուհանի ժամանակ Ուեդային ձեռք բերելու ցանկության մասին, սակայն այդ տեղափոխությունը չկայացավ, և նոր մրցաշրջանում ֆուտբոլիստը շարունակեց խաղալ «Կասիմա Անտլերսի» կազմում։ 2018 թվականի հուլիսի 17-ին ճապոնացին, այնուամենայնիվ, տեղափոխվեց Եվրոպա՝ չորս տարվա պայմանագիր կնքելով բելգիական «Սերկլ Բրյուգե» ակումբի հետ: Ակումբի նախագահ Ֆրանս Շոթեն, մեկնաբանելով տրանսֆերը, նշել է Ուեդային որպես ուժեղ և տաղանդավոր պաշտպան՝ լուրջ փորձով, լավ կարգապահությամբ, աշխատասիրությամբ և մեծ ներուժով։ Օգոստոսի 11-ին Նաոմիտին նորամուտը նշեց նոր թիմում՝ Բելգիայի առաջնությունում ամբողջ հանդիպումն անցկացնելով Լիեժի «Ստանդարտ»-ի հետ։ Բելգիայում անցկացրած երկու տարիների ընթացքում Ուեդան մասնակցել է 55 հանդիպման, դարձել մեկ գոլի հեղինակ: 2020/21 մրցաշրջանի առաջին կեսում նա սկսեց խնդիրներ ունենալ հիմնական կազմում հայտնվելու հետ։

2021 թվականի հունվարի 18-ին Ուեդան տեղափոխվեց ֆրանսիական «Նիմ», որը վարձակալեց նրան մինչև 2020/21 մրցաշրջանի ավարտը՝ հետագայում գնելու հնարավորությամբ։ Նոր ակումբում ճապոնացին նորամուտը նշել է փետրվարի 10-ին Ֆրանսիայի գավաթի խաղարկության «Նիսի» հետ խաղում։

## Ելույթներ ազգային հավաքականում
2010 թվականին Ուեդան խաղացել է Ճապոնիայի հավաքականի կազմում Ուզբեկստանում կայացած Ասիայի մինչև 16 տարեկանների առաջնությունում։  Ճապոնիայի հավաքականը հասել է մրցաշարի կիսաեզրափակիչ, որտեղ պարտվել է Հյուսիսային Կորեայի հավաքականին։

2011 թվականին Ուեդան Ճապոնիայի մինչև 17 տարեկանների հավաքականի կազմում հանդես է եկել Մեքսիկայում կայացած աշխարհի պատանեկան առաջնությունում։ Մրցաշարում նա մասնակցել է հավաքականի բոլոր 5 հանդիպումներին և աչքի ընկել Արգենտինայի հավաքականի դարպասը խփած գոլով։

2014 թվականի դեկտեմբերին Ճապոնիայի ազգային հավաքականի գլխավոր մարզիչ Խավիեր Ագիրեն Ուեդային հրավիրել է 2015 թվականի Ասիայի գավաթ՝ վնասվածք ստացած Ացուտո Ուչիդայի փոխարեն։ Մրցաշարում Ուեդան պահեստային էր և ոչ մի անգամ խաղադաշտ դուրս չի եկել։  2015 թվականի մայիսին ճապոնական թիմի նոր գլխավոր մարզիչ Վահիդ Հալիլհոջիչը Ուեդային կանչել էր երկօրյա հավաքի։

2016 թվականի հունվարին Ուեդան ճապոնական թիմի կազմում մասնակցել է Կատարում կայացած երիտասարդական թիմերի Ասիայի առաջնությանը: Մրցաշարում նա մասնակցել է հինգ հանդիպման՝ բաց թողնելով միայն մեկ խաղ և հաղթական գոլ խփել ԿԺԴՀ-ի հավաքականի դարպասը: Ճապոնիան հասել է առաջնության եզրափակիչ, որտեղ հաղթել է Հարավային Կորեայի հավաքականին և դարձել չեմպիոն։ Ճապոնիայի հավաքականի հետ Ուեդան մասնակցել է նաև 2016 թվականի ամառային Օլիմպիական խաղերին: Մրցաշարում նա խմբային փուլում մասնակցել է իր թիմի բոլոր երեք հանդիպումներին, որից հետո Ճապոնիան դուրս է մնացել մեդալների համար պայքարից։

2017 թվականի դեկտեմբերի 12-ին Ուեդան իր նորամուտը նշել է Ճապոնիայի ազգային հավաքականի կազմում Արևելյան Ասիայի գավաթի խաղարկությունում Չինաստանի թիմի հետ խաղում, որը ճապոնացիները հաղթեցին 2-1 հաշվով։ Նա մասնակցել է նաև Կորեայի Հանրապետության հավաքականի հետ հաջորդ հանդիպմանը, որում նրա թիմը պարտություն է կրել 1:4 հաշվով: Մրցաշարի արդյունքներով Ճապոնիայի հավաքականը գրավել է երկրորդ տեղը։ 2018 թվականի մայիսի 31-ին Ուեդան մարզիչ Ակիրա Նիսինոյի կողմից ընդգրկվել է Ճապոնիայի հավաքականի հայտացուցակում Ռուսաստանում կայանալիք Աշխարհի առաջնությանը։ Մրցաշարում նա պահեստային էր և խաղադաշտ դուրս չէր գալիս։ Առաջնությունից հետո Նաոմիտին նշել է․ «Իմ նպատակն է դառնալ այնպիսի խաղացող, որը կարող է հանդես գալ գլոբալ մակարդակով։ Զարգանալու ցանկությունս միայն ուժեղացավ, երբ նստարանից հետևում էի աշխարհի առաջնության խաղերին».

2019 թվականի մայիսի 24-ին Ճապոնիայի ազգային հավաքականի գլխավոր մարզիչ Հաջիմե Մորիյասուն Ուեդային ընդգրկեց Ամերիկայի գավաթի հայտացուցակում։ Հավաքականի այս կազմը հավաքվել է հիմնականում երիտասարդ խաղացողներից, որոնք մեծ հավանականությամբ պետք է խաղային 2020 թվականի ամառային Օլիմպիական խաղերում։ Ուեդան հավաքականի հիմնական պաշտպանն էր մրցաշարում և առանց փոխարինման անցկացրեց բոլոր երեք հանդիպումները խմբային փուլում, որից հետո ճապոնացիները դուրս մնացին գավաթի համար պայքարից։

2020 թվականի հոկտեմբերի 13-ին Կոտ դ'Իվուարի հավաքականի հետ ընկերական խաղում Ուեդան խփեց իր առաջին գոլը Ճապոնիայի հավաքականի կազմում։ Այս գոլը միակն էր խաղում և հաղթանակ պարգևեց նրա թիմին։

## Վիճակագրություն
### Ակումբային վիճակագրություն

# ԱՖԱ Չեմպիոնների լիգա։
# Ճապոնիայի սուպերգավաթ, Աշխարհի ակումբային առաջնություն։

### Հանդիպումներ հավաքականում

**Ընդհանուր՝ խաղացված հանդիպումներ՝ 13 / խփված գոլեր՝ 1, հաղթանակներ՝ 7, ոչ-ոքի՝ 2, պարտություններ՝ 4:**

## Ձեռքբերումներ
**«Կասիմա Անտլերս»**
* Ճապոնիայի չեմպիոն**՝** 2016
* Կայսեր գավաթակիր**՝** 2016
* Ջեյ լիգայի գավաթակիր**՝** 2015
* Ճապոնիայի սուպերգավաթակիր՝ 2017

**Ճապոնիա**
* Ասիայի երիտասարդական թիմերի չեմպիոն**՝** 2016

## Ծանոթագրություններ

 
Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Ճապոնացի ֆուտբոլիստներ
Կատեգորիա:Ճապոնիայի ֆուտբոլի հավաքականի ֆուտբոլիստներ
Կատեգորիա:Սերկլ Բրյուգեի ֆուտբոլիստներ
Կատեգորիա:Տղամարդկանց ֆուտբոլի պաշտպաններ